SET บ่ายบวก 20 จุด ตามตปท.-ลุ้นศบค.ชุดใหญ่คลายล็อกดาวน์
SET ภาคบ่ายบวก 20 จุด ตามตปท.-ลุ้นศบค.ชุดใหญ่คลายล็อกดาวน์ ล่าสุดอยู่ที่ 1,571.56 จุด บวก 20.97 จุด หรือ 1.35% มูลค่าซื้อขาย 8.54 หมื่นล้านบาท
SET ภาคบ่ายบวก 20 จุด ตามตปท.-ลุ้นศบค.ชุดใหญ่คลายล็อกดาวน์ ล่าสุดอยู่ที่ 1,571.56 จุด บวก 20.97 จุด หรือ 1.35% มูลค่าซื้อขาย 8.54 หมื่นล้านบาท
10 มี.ค. 2564

ผู้สื่อข่าวรายงานว่า ดัชนีตลาดหุ้นไทย ล่าสุด ณ เวลา 15.47 น. อยู่ที่ 1,571.56 จุด บวก 20.97 จุด หรือ 1.35%  สูงสุดที่ 1,573.25 จุด ต่ำสุดที่ 1,550.45 จุด ด้วยมูลค่าซื้อขาย 8.54 หมื่นล้านบาท ทั้งนี้ดัชนีตลาดหุ้นไทยภาคบ่ายยังบวกต่อเนื่องจากภาคเช้า โดยล่าสุดบวกไปกว่า 20 จุด ตาม Sentiment ต่างประเทศคาดหวังมาตรการกระตุ้นเศรษฐกิจสหรัฐ
โดย นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยปรับตัวขึ้นกว่า 20 จุด เป็นไปในทิศทางเดียวกับตลาดหุ้นในภูมิภาคเอเชียที่ส่วนใหญ่จะเคลื่อนไหวในแดนบวก เช่นเดียวกับตลาดในยุโรปที่เทรดบ่ายนี้ก็บวกได้ ส่วนดาวโจนส์ฟิวเจอร์สทรงตัวหลังจากที่ปรับขึ้นไปแล้ว คาดหวังเม็ดเงินกระตุ้นเศรษฐกิจจากมาตรการกระตุ้นเศรษฐกิจของสหรัฐฯที่ใกล้จะออกมาแล้ว หลังจะมีการลงมติในสภาล่างวันนี้ ซึ่งน่าจะผ่านออกมาได้
นอกจากนี้ อัตราผลตอบแทนพันธบัตร (Bond yield) สหรัฐฯก็เริ่มยืนทรงตัวได้ ความผันผวนในการเหวี่ยงระยะสั้นมีน้อยลง เนื่องจากจะมีการประมูลพันธบัตรในสหรัฐมากขึ้น และ Demand ที่สูง ทำให้ความผันผวนของ Bond yield ทรงตัวในช่วงสั้น ส่งผลให้สินทรัพย์เสี่ยงดีขึ้น
อีกทั้งตลาดฯยังได้แรงหนุนจากปัจจัยในประเทศด้วยในเรื่องการคลายล็อกดาวน์ โดยให้ติดตามการประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรน่า 2019 (โควิด-19) หรือ ศบค.ชุดใหญ่ ในวันที่ 19 มี.ค.นี้ พร้อมให้แนวรับ 1,560 จุด ส่วนแนวต้าน 1,580 จุด